CIVIL พุ่งแรง 10% ส่งซิก Q1 โตเด่น-ลุยคว้างานใหม่ 9 โครงการ ดัน “แบ็คล็อก” ออลไทม์ไฮ
CIVIL พุ่งแรง 10% ส่งซิก Q1 โตเด่นต่อเนื่อง-ลุยคว้างานใหม่ 9 โครงการมูลค่า 228 ลบ. หนุน “แบ็คล็อก” ออลไทม์ไฮ ฟากบอร์ดเคาะปันผล 0.02 บาท XD 3 พ.ค.นี้
CIVIL พุ่งแรง 10% ส่งซิก Q1 โตเด่นต่อเนื่อง-ลุยคว้างานใหม่ 9 โครงการมูลค่า 228 ลบ. หนุน “แบ็คล็อก” ออลไทม์ไฮ ฟากบอร์ดเคาะปันผล 0.02 บาท XD 3 พ.ค.นี้
29 มี.ค. 2565

ผู้สื่อข่าวรายงานว่า วันนี้(29 มี.ค.65) ราคาหุ้น  บริษัท ซีวิลเอนจีเนียริง จำกัด (มหาชน) หรือ CIVIL ณ เวลา  15:57 น. อยู่ที่ระดับ 5.35 บาท บวก 0.51 บาท หรือ 10.54% ด้วยมูลค่าซื้อขาย 175.12 ล้านบาท

ด้านนายปิยะดิษฐ์ อัศวศิริสุข ประธานเจ้าหน้าที่บริหาร บริษัท ซีวิลเอนจีเนียริง จำกัด (มหาชน) หรือ CIVIL ผู้นำด้านวิศวกรรมโยธาที่ใช้เทคโนโลยีก่อสร้างแบบครบวงจรชั้นนำของไทย เปิดเผยว่า ทิศทางการดำเนินธุรกิจช่วงไตรมาส 1/65 มีแนวโน้มที่ดีจากการรับรู้รายได้โครงการก่อสร้างต่างๆเข้ามาอย่างต่อเนื่อง อีกทั้งยังสามารถประมูลงานโครงการใหม่เข้ามาเพิ่มเติม
ขณะเดียวกัน บริษัทได้เซ็นสัญญาเข้ารับงานใหม่จำนวน 9 โครงการ มูลค่ารวม 228 ล้านบาท โดยเป็นงานประเภทงานก่อสร้างทางหลวง, งานก่อสร้างระบบประปา และ งานเสริมผิวแอสฟัลต์คอนกรีต อาทิเช่น
งานก่อสร้างทางหลวงชนบทเพื่อการท่องเที่ยว บ้านหาดสำราญ – ตะเสะ ตอนที่ 2, งานก่อสร้างทางหลวง 347  บางปะหัน – เจ้าปลุก ตอน 2, งานก่อสร้างทางหลวงชนบท สายอย.4055 ทางหลวง 3267-บ้านตาลเอน อ.มหาราช และ งานก่อสร้างทางหลวง 4034 ปากน้ำกระบี่-เขาทอง ตอนที่ 1 เป็นต้น ซึ่งเริ่มดำเนินการก่อสร้างแล้วในไตรมาส 1/65 และคาดว่าจะสามารถรับรู้รายได้ทั้งหมดในปี 2565
นอกจากนี้ทางบริษัทมุ่งเน้นการจัดการโครงการที่มีประสิทธิภาพ ด้วยทีมบุคลากรที่มีความชำนาญในวิศวกรรมโยธา  เครื่องจักรอุปกรณ์สมัยใหม่ และ นำเทคโนโลยีเข้ามาบริหารงานก่อสร้างให้เป็นไปตามแผน ส่งผลให้หลายโครงการของบริษัทสามารถก่อสร้างแล้วเสร็จพร้อมส่งมอบก่อนกำหนด ขณะเดียวกันยังมีการติดตามต้นทุนโครงการอย่างใกล้ชิด พร้อมปรับแผนการทำงานให้สอดรับกับสถานการณ์ต้นทุนต่างๆ ที่มีการผันแปรเพื่อรักษาความสามารถในการทำกำไรของบริษัทให้อยู่ในเกณฑ์ดี
“CIVIL มีความพร้อมเข้าประมูลและรับงานทั้งภาครัฐ เอกชนอย่างต่อเนื่อง โดยบริษัทอยู่ในช่วงการรอผลการประมูลโครงการเมกะโปรเจกต์ คาดว่าจะมีความชัดเจนขึ้นในช่วงไตรมาส 2/65 ซึ่งงานดังกล่าวจะสามารถเพิ่มเติมมูลค่างานในมือให้เพิ่มขึ้นเป็นสถิติสูงสุดตั้งแต่ก่อตั้งบริษัท” นายปิยะดิษฐ์ กล่าว
สำหรับผลประกอบการปี 2564 บริษัทมีรายได้รวม 5,063 ล้านบาท เพิ่มขึ้นจากปีก่อนที่มีรายได้รวม 4,130 ล้านบาท จำนวน 933 ล้านบาท หรือ เพิ่มขึ้น 23% และ มีกำไรสุทธิ 193 ล้านบาท เพิ่มขึ้นจากปีก่อนที่มีกำไรสุทธิ 87 ล้านบาท จำนวน 106 ล้านบาท หรือเพิ่มขึ้น 122%
นอกจากนี้ คณะกรรมการบริษัทมีมติอนุมัติเสนอจ่ายเงินปันผลเพิ่มในอัตราหุ้นละ 0.02 บาท คิดเป็นจำนวนเงิน 14 ล้านบาท โดยกำหนดวันที่ไม่ได้รับสิทธิปันผล (XD) วันที่ 3 พ.ค. 2565 กำหนดรายชื่อผู้ถือหุ้นที่มีสิทธิได้รับเงินปันผล (Record Date) ในวันที่ 5 พ.ค. 2565 และกำหนดจ่ายเงินปันผลให้แก่ผู้ถือหุ้นในวันที่ 20 พ.ค. 2565 ซึ่งมติดังกล่าวเตรียมนำเสนอเพื่อขออนุมัติจากที่ประชุมสามัญผู้ถือหุ้นประจำปี 2565 ในวันที่ 25 เม.ย. 2565 เพื่อพิจารณาต่อไป